CELEX: 52018DC0314
Language: fi
Date: 2018-05-23
Title: Ehdotus NEUVOSTON SUOSITUS alle 24 metrin pituisten matkustaja-alusten turvallisuustavoitteista ja toiminnallisista vaatimuksista

EUROOPAN KOMISSIO
            Bryssel 23.5.2018
            COM(2018) 314 final
            2018/0159(NLE)
            Ehdotus
            NEUVOSTON SUOSITUS
            alle 24 metrin pituisten matkustaja-alusten turvallisuustavoitteista ja toiminnallisista vaatimuksista
            {SWD(2018) 238 final}
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Euroopan parlamentin ja neuvoston direktiiviin 2009/45/EY tehdyt muutokset
                  1
               , joilla jätettiin pienet (eli alle 24 metrin pituiset) matkustaja-alukset kyseisen direktiivin soveltamisalan ulkopuolelle 21. joulukuuta 2019 alkaen, tulivat voimaan 20. joulukuuta 2017. Tämä oli seurausta sääntelyn toimivuutta ja tuloksellisuutta koskevaan ohjelmaan (REFIT) perustuvasta EU:n matkustaja-alusten turvallisuutta koskevan lainsäädännön toimivuustarkastuksesta
                  2
               .
            
            
               Direktiivillä 2009/45/EY on saatu aikaan kaikkialla EU:ssa yhtä korkea turvallisuustaso, ja sisämarkkinat ovat hyötyneet siitä merkittävästi. Tämä ei kuitenkaan päde pieniin (alle 24-metrisiin) matkustaja-aluksiin, koska niiden osalta ei ole yhdenmukaistettu useita keskeisiä turvallisuusnäkökohtia (mikä osoittaa, miten vaikeaa on soveltaa yhtenäisesti kaikkialla EU:ssa nykyisiä normatiivisia standardeja pieniin aluksiin, joiden mallit ja käyttöolosuhteet vaihtelevat suuresti). Toimivuustarkastuksessa kävi myös selvästi ilmi, että kyseisten alusten suunnittelu ja tekniset ratkaisut ovat hyvin erilaisia, koska niitä rakennetaan monenlaisiin palvelutarkoituksiin. Näin ollen yhteisten ja yksityiskohtaisten sääntöjen määrittäminen on niiden osalta erittäin haastavaa ja sääntelyssä on täytynyt omaksua erilainen lähestymistapa.
            
            
               Lisäksi on todettava, että kaikkiaan 1 950 pienestä aluksesta vain noin 60:lle teräksestä valmistetulle pienelle alukselle on myönnetty todistuskirjat direktiivin 2009/45/EY mukaisesti. Tämä johtuu siitä, että suurin osa pienistä aluksista rakennetaan nykyisin muista materiaaleista kuin teräksestä (noin 1 000 alusta on tehty puusta, noin 590 alusta komposiittimateriaaleista ja noin 170 alusta alumiinista). Tällaisiin aluksiin ei tällä hetkellä sovelleta EU:ssa tai kansainvälisesti yhteisiä standardeja tai turvallisuutta koskevia viitearvoja. Kaikki jäsenvaltiot sääntelevät turvallisuusnäkökohtia omalla tavallaan, mikä johtaa eroavaisuuksiin toimenpiteissä, lähestymistavoissa ja tulkinnoissa. Tämä tekee laajemmille sisämarkkinoille tarkoitettujen alusten rakentamisesta haastavaa. 
            
            
               Yhdenmukaisten turvallisuusnormien puuttuminen on suuri haaste etenkin pienille eurooppalaisille laivanvarustajille, jotka tukeutuvat toiminnassaan käytettyjen pienten matkustaja-alusten markkinoihin (72 prosenttia noin 360:stä direktiivin 2009/45/EY soveltamisalaan kuuluvien matkustaja-alusten omistajista liikennöi kotimaanmatkoilla vain yhdellä matkustaja-aluksella). Aluksiin, joille ei ole myönnetty todistuskirjaa edellä mainitun direktiivin mukaisesti, olisi lähtökohtaisesti sovellettava vastavuoroisen tunnustamisen periaatetta. Käytännössä kaikki alukset ovat lähestulkoon prototyyppejä, eli ne on rakennettu johonkin tiettyyn tarkoitukseen tulevan omistajan antamien teknisten eritelmien mukaisesti. Jos aluksen lippuvaltio muuttuu, alukseen on tehtävä muunnostöitä ja sille on hankittava uusi todistuskirja, mistä aiheutuu lisäkustannuksia. 
            
            
               Tähän ehdotukseen liittyvässä komission yksiköiden valmisteluasiakirjassa esitettyjen onnettomuustilastojen perusteella voidaan todeta, ettei vuodesta 2011 alkaen kerätyistä tiedoista ilmene mitään välitöntä turvallisuuteen liittyvää huolta. Kotimaanmatkoilla liikennöiville, edellä mainitun direktiivin soveltamisalan ulkopuolelle jääville matkustaja-aluksille kirjattiin merionnettomuuksia koskevaan eurooppalaiseen tietojärjestelmään (European Marine Casualty Information Platform, EMCIP) kaikkiaan 555 onnettomuutta vuosina 2011–2017. Onnettomuuksissa loukkaantui yhteensä 165 ja kuoli 11 henkilöä. Näin ollen jokaista sataa onnettomuutta kohti oli noin kaksi kuolemantapausta ja joka kolmannessa onnettomuudessa loukkaantui yksi henkilö.
            
            
               Koska joissakin jäsenvaltioissa ei sovelleta tiettyjä vaatimuksia (esim. pienten alusten osastoimisesta) ja muun muassa paloneristystä koskevat vaatimukset ovat erilaisia, (erilaisilla paikallisten ja geofysikaalisten olosuhteiden, kuten navigointirajoitusten, mukaan määritellyillä lisätoimenpiteillä) saavutettua turvallisuustasoa on arvioitava tarkemmin.
            
            
               Alle 24 metrin pituisille pienille matkustaja-aluksille ehdotetut turvallisuustavoitteet ja toiminnalliset vaatimukset sisältävät suosituksia kyseisten alusten turvallisuutta koskevista periaatteista. Jos jäsenvaltiot noudattavat näitä periaatteita ja niitä kehitetään edelleen, niillä voidaan edesauttaa yhteisen lähestymistavan omaksumista EU:n vesillä kotimaanmatkoilla liikennöivien pienten matkustaja-alusten turvallisuuden varmistamisessa.
            
            
               Kyse on uudesta lähestymistavasta, joka perustuu normatiivisten vaatimusten sijasta tuloksellisuuteen ja antaa mahdollisuuden tehdä tarvittaessa paikallisiin olosuhteisiin liittyviä mukautuksia ja edistää innovatiivista suunnittelua. Se ilmentää myös paremmin pienten matkustaja-alusten mallien, materiaalien ja liikennöintitapojen moninaisuutta, koska paikalliset liikennöintiolosuhteet vaikuttavat niihin muita aluksia enemmän. 
            
            
               Näin ollen ehdotuksessa kehotetaan jäsenvaltioita soveltamaan pienten matkustaja-alusten turvallisuuden varmistamisessa tuloksellisuuteen perustuvaa lähestymistapaa suosituksen mukaisesti. 
            
            
               •Yhdenmukaisuus muiden alaa koskevien politiikkojen säännösten kanssa
            
            
               Tämä ehdotus on täysin yhdenmukainen direktiivin (EU) 2017/2108 ja erityisesti sen johdanto-osan 8 kappaleen kanssa. Mainitussa johdanto-osan kappaleessa lainsäätäjät pyysivät komissiota hyväksymään pieniä matkustaja-aluksia koskevat ohjeet mahdollisimman pian, jotta jäsenvaltiot voivat ottaa ne huomioon kansallisten turvallisuusstandardiensa määrittämisessä. Ohjeissa olisi otettava asianmukaisesti huomioon kaikki Kansainvälisen merenkulkujärjestön (IMO) kansainväliset sopimukset ja yleissopimukset ja vältettävä asettamasta uusia vaatimuksia kansainvälisten sääntöjen lisäksi. Tavoitteena on edistää yhtenäisempää lähestymistapaa EU:n vesillä kotimaanmatkoilla liikennöivien pienten matkustaja-alusten turvallisuuden varmistamisessa. 
            
            
               Ehdotuksessa huomioidaan täysimääräisesti REFIT-toimivuustarkastuksen suositukset pieniä aluksia koskevien ohjeiden tai standardien laatimisesta toiminnallisten vaatimusten perusteella osana tavoitteisiin perustuvaa standardikehystä. Suositus perustuu pääasiassa IMOn kautta saatuihin kansainvälisiin kokemuksiin ja niistä tehtyihin johtopäätöksiin.
            
            
               •Yhdenmukaisuus unionin muiden politiikkojen kanssa
            
            
               Ehdotuksella toteutetaan komission paremman sääntelyn ohjelmaa, koska siinä varmistetaan, että EU:n toimi on tarpeellinen, tuo lisäarvoa ja mukailee jatkuvaa poliittista, yhteiskunnallista ja teknologista kehitystä. Sillä edistetään myös vuotta 2018 koskevan meriliikennestrategian
                  3
                tavoitteita varmistamalla muun muassa laadukkaat lauttaliikennepalvelut säännöllisessä EU:n sisäisessä matkustajaliikenteessä. 
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
         
         
            
               Ehdotus perustuu Euroopan unionin toiminnasta tehdyn sopimuksen (SEUT-sopimus) 292 artiklaan, jonka nojalla neuvosto antaa komission ehdotuksesta suosituksia, sekä SEUT-sopimuksen 100 artiklan 2 kohtaan, jossa määrätään meriliikenteen alalla toteutettavista toimenpiteistä.
            
            
               •Toissijaisuusperiaate (jaetun toimivallan osalta) 
            
            
               Tällä aloitteella pyritään helpottamaan alusten siirtämistä kansallisten rekisterien välillä sekä edistämään tasavertaista kilpailua turvallisuutta vaarantamatta. Siinä esitetään myös suositus EU:n yhteisestä turvallisuustasosta EU:n vesillä kotimaanmatkoilla liikennöiviä pieniä matkustaja-aluksia varten. Näitä tavoitteita ei ole mahdollista saavuttaa jäsenvaltioiden yksipuolisilla toimilla.
            
            
               •Suhteellisuusperiaate
            
            
               Suositus antaa jäsenvaltioille ei-sitovan viitekohdan pienten matkustaja-aluksien turvallisuustason määrittämiseksi. Jos jäsenvaltiot päättävät noudattaa yhteisiä turvallisuustavoitteita ja toiminnallisia vaatimuksia, niillä välitetään selkeä viesti sisämarkkinoiden potentiaalista ja niiden pohjalta voitaisiin kehittää jatkotoimia. REFIT-toimivuustarkastuksessa suositeltiin suorituskykyvaatimuksiin perustuvan kehyksen soveltamista pieniin matkustaja-aluksiin, koska sen katsottiin olevan ainut oikeasuhteinen sääntelytapa, joka toisi EU:n tasolla lisäarvoa. Tällainen lähestymistapa antaa mahdollisuuden tehdä tarvittaessa paikallisiin olosuhteisiin liittyviä mukautuksia ja edistää innovatiivista suunnittelua. 
            
            
               •Toimintatavan valinta
            
            
               Ehdotettu lähestymistapa on uusi, ja sen onnistuminen riippuu siitä, miten sitä toteutetaan jäsenvaltioissa. Näin ollen ehdotetut turvallisuustavoitteet ja toiminnalliset vaatimukset toimitetaan jäsenvaltioille virikkeeksi ja ohjeeksi. Tämä aloite annetaan komission ehdotuksena neuvoston suositukseksi, jotta ehdotetulle lähestymistavalle saataisiin neuvoston tuki ei-sitovan välineen avulla.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               Tässä aloitteessa noudatetaan sääntelyn toimivuutta ja tuloksellisuutta koskevaan komission ohjelmaan (REFIT) perustuvassa toimivuustarkastuksessa annettuja suosituksia. Toimivuustarkastus osoitti, että matkustajien turvallisuuteen ja sisämarkkinoihin liittyvän matkustaja-alusten turvallisuutta koskevan EU:n lainsäädännön keskeiset tavoitteet ovat edelleen erittäin ajankohtaisia. Sen yhteydessä yksilöitiin kuitenkin myös useita merkittäviä aihe-alueita, joita EU:n nykyinen sääntelykehys ei vielä kata, kuten mahdollisuus kehittää yhdenmukaisia standardeja muista materiaaleista kuin teräksestä tai sitä vastaavista materiaaleista rakennettuja aluksia varten. Toimivuustarkastuksen tulokset ja niihin liittyvät jatkotoimet esiteltiin komission kertomuksessa.
            
            
               •Sidosryhmien kuuleminen
            
            
               Pienille matkustaja-aluksille ehdotetut turvallisuustavoitteet ja toiminnalliset vaatimukset (pieniä matkustaja-aluksia koskevat ohjeet
                  4
               ) on laadittu kansallisten asiantuntijoiden ja sidosryhmäjärjestöjen kanssa matkustaja-alusten turvallisuutta käsittelevässä asiantuntijaryhmässä, jota laajennettiin tätä tarkoitusta varten kutsumalla mukaan myös sidosryhmien tarkkailijoita. Teknistä työtä on koordinoinut Euroopan meriturvallisuusvirasto (EMSA), joka järjesti asiasta myös erityisen työpajan 13. marraskuuta 2017 matkustaja-alusten turvallisuutta käsittelevän asiantuntijaryhmän säännöllisten kokousten lisäksi ja koordinoi tätä tarkoitusta varten perustetun vastaavuustyöryhmän työtä.
            
            
               Vaikka suuri enemmistö kansallisten toimivaltaisten viranomaisten sekä sidosryhmäjärjestöjen asiantuntijoista on tukenut tätä aloitetta, jotkut esittivät kysymyksiä sen tarpeellisuudesta ja mahdollisesta lisäarvosta. Yhteenveto noista kysymyksistä sekä niihin annetut vastaukset esitetään liitteenä olevassa komission yksiköiden valmisteluasiakirjassa. 
            
            
               Asiasta järjestettiin myös verkkokuuleminen heinäkuun 2017 ja marraskuun 2017 välisenä aikana.
                  5
                Kuuleminen oli suunnattu talouden toimijoille, jotka ovat osallisina alle 24 metrin pituisten matkustaja-alusten rakentamisessa tai kaupankäynnissä, kuten telakoille, suunnittelijoille, omistajille ja liikenteenharjoittajille. Kaikki muut sidosryhmät olivat tervetulleita osallistumaan kuulemiseen haluamallaan tavalla. Kuulemisen tarkoituksena oli kerätä talouden toimijoiden – etenkin pienten ja hyvin pienten toimijoiden – näkemyksiä siitä, missä määrin pieniä matkustaja-aluksia koskevilla EU:n yhteisillä säännöillä voitaisiin sujuvoittaa pienten matkustaja-alusten sisämarkkinoita. Kuulemisessa pyrittiin lisäksi keräämään esimerkkitapauksia näiden näkemysten tueksi. Esimerkkitapaukset täydensivät kansallisille viranomaisille ja sidosryhmille suunnattua kuulemista, jossa keskityttiin varsinaisten turvallisuustavoitteiden ja toiminnallisten vaatimusten tekniseen kehittämiseen. 
            
            
               Kuulemisen tulokset osoittivat, että talouden toimijat (sekä ne muutamat kansalliset viranomaiset, jotka toimittivat vastauksensa ja kantansa) tukevat tätä aloitetta voimakkaasti ja että pieniä matkustaja-aluksia koskevien EU:n yhteisten sääntöjen katsotaan vaikuttavan myönteisesti tai jopa erittäin myönteisesti näitä aluksia koskevien sisämarkkinoiden luomiseen ja sujuvoittamiseen, mikä puolestaan lisäisi kilpailua ja mahdollisesti myös innovointia näillä markkinoilla. Vastaajat painottivat yleisissä huomautuksissaan, että mahdollisten EU:n yhteisten sääntöjen pitäisi perustua nykyisiin käytäntöihin ja olla riittävän joustavia, jotta ne ilmentäisivät hyvin paikallisia liikennöintiolosuhteita ja asiantuntemusta.
            
            
               EU:n yhteisten sääntöjen hyväksymistä pidettiin kuitenkin ennenaikaisena, koska suositeltu lähestymistapa on vielä uusi. Pieniä matkustaja-aluksia koskevan yhteisen, suorituskykyyn perustuvan turvallisuuskehyksen kehittäminen edellyttää, että yhdessä jäsenvaltioiden ja sidosryhmien kanssa määritetään ja arvioidaan, miten se voitaisiin toteuttaa EU:n tasolla ja mitä vaikutuksia sillä olisi.
            
            
               •Asiantuntijatiedon keruu ja käyttö
            
            
               Tässä aloitteessa käytetyt tiedot laivastosta ja onnettomuuksista perustuvat REFIT-toimivuustarkastuksen yhteydessä kerättyihin tietoihin, jotka esitellään 16 päivänä lokakuuta 2015 hyväksytyssä komission yksiköiden valmisteluasiakirjassa ”Suunnan muutos: EU:n matkustaja-alusten turvallisuutta koskevan lainsäädännön toimivuustarkastus”
                  6
               . Aloitteen laadinnassa on käytetty myös toimivuustarkastuksen tueksi ulkopuolisella toimeksisaajalla teetetyn tutkimuksen
                  7
                tuloksia sekä tätä asiaa koskevia aiempia asiakirjoja. EMSA on antanut merkittävää teknistä tukea tämän prosessin aikana muun muassa laatimalla yhteenvedon tärkeimmistä kyseisiä aluksia koskevista nykykäytännöistä. 
            
            
               •Vaikutustenarviointi
            
            
               Tässä ehdotuksessa ei määritellä erityisiä turvallisuusstandardeja tai menettelyjä, joten sillä ei odoteta olevan merkittäviä välittömiä vaikutuksia eikä se sisällä toimintapoliittisia vaihtoehtoja, jotka voitaisiin arvioida etukäteen. Suositellut turvallisuustavoitteet ja toiminnalliset vaatimukset on laadittu olemassa olevien käytäntöjen perusteella yhteistyössä jäsenvaltioiden asiantuntijoiden ja sidosryhmäjärjestöjen kanssa. Ne toimitetaan jäsenvaltioille tässä vaiheessa virikkeeksi ja ohjeeksi, jotta voidaan osoittaa, että matkustaja-alusten turvallisuuden alalla on mahdollista omaksua yhtenäisempi lähestymistapa. Niiden soveltaminen ei missään tapauksessa ole pakollista.
            
         
         
            
               Ehdotuksen liitteenä olevassa komission yksiköiden valmisteluasiakirjassa kuvataan merkityksellisiä olemassa olevia käytäntöjä ja esitellään sidosryhmien näkemyksiä asiasta. Jos komissio päättää myöhemmin kehittää tämän aloitteen jatkotoimena erityisiä turvallisuusstandardeja tai menettelyjä, asiasta tehdään vaikutustenarviointi.
            
            
               •Sääntelyn toimivuus ja yksinkertaistaminen
            
            
               Tämä aloite perustuu nk. suorituskykyvaatimuksiin perustuvaan kehykseen, joka määritettiin REFIT-toimivuustarkastuksessa ainoaksi sääntelyyn perustuvaksi lähestymistavaksi, joka olisi oikeasuhteinen ja toisi lisäarvoa EU:n tasolla. Jos jäsenvaltiot päättävät soveltaa kyseisiin aluksiin näitä yleisiä turvallisuustavoitteita ja toiminnallisia vaatimuksia EU:ssa, välitettäisiin selkeä viesti sisämarkkinoiden potentiaalista, ja sitä voitaisiin myös hyödyntää paremmin. 
            
            
               Koska tässä aloitteessa ei tässä vaiheessa määritellä erityisiä turvallisuusstandardeja tai menettelyjä ja jäsenvaltiot päättävät sen noudattamisesta täysin itsenäisesti, sen ei odoteta tuottavan välittömiä säästöjä tai etuja, jotka voitaisiin ilmaista määrällisesti. Nämä vaikutukset arvioidaan määrällisesti, jos aloitetta noudatetaan laajalti ja sitä kehitetään pidemmälle.
            
            
               •Perusoikeudet
            
            
               Ehdotus ei vaikuta perusoikeuksien suojeluun.
            
            
               4.TALOUSARVIOVAIKUTUKSET
            
            
               Ehdotuksella ei ole vaikutuksia unionin talousarvioon.
                     
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Raportointijärjestelyjä ei ole määritelty. 
               
            
            
               •Selittävät asiakirjat (direktiivien osalta)
            
            
               Tällaiset aloitteet eivät edellytä selittävien asiakirjojen laadintaa.
            
            
               •Ehdotukseen sisältyvien säännösten yksityiskohtaiset selitykset
            
            
               Ehdotettujen turvallisuustavoitteiden ja toiminnallisten vaatimusten (pieniä matkustaja-aluksia koskevien ohjeiden) on tarkoitus kattaa kaikki alle 24 metrin pituiset pienet matkustaja-alukset riippumatta niiden rakennusmateriaalista. Pieniä matkustaja-aluksia koskevissa ohjeissa noudatetaan nykyisiä tuloksellisuuteen perustuvia sääntelytapoja, ja niissä huomioidaan kaksi ensimmäistä osaa Kansainvälisen merenkulkujärjestön laatimasta, kolmiosaisesta tavoitteisiin perustuvasta standardimallista sekä sen soveltamisesta saadut kokemukset. 
            
            
               Pieniä matkustaja-aluksia koskevista ohjeista annetun ehdotuksen rakenne mukailee voimassa olevissa merenkulkualan yleissopimuksissa ja säännöstöissä vahvistettuja turvallisuusnormien luokkia ja alaluokkia siten, että jaottelu vastaa turvallisuusstandardin luokkia (luku) ja turvallisuusstandardin alaluokkia (ohjesääntö) sekä seuraavia osa-alueita: a) toiminnallinen vaatimus; b) käsiteltävä uhka; ja c) suorituskykyvaatimus.
            
            
               Kokemus on osoittanut, että erillisten tavoitteiden määritteleminen erikseen kullekin toiminnalliselle vaatimukselle ei tuo juurikaan lisäarvoa. Näin ollen pieniä matkustaja-aluksia koskevat ohjeet sisältävät sekä tavoitteet että toiminnalliset vaatimukset. Asiantuntijoilta saadun palautteen perusteella on kuitenkin määritetty joitakin yleisiä tavoitteita, jotka pätevät ohjeisiin kokonaisuudessaan (yksittäisten vaatimusten sijasta).
            
            
               Toiminnalliset vaatimukset on otettu olemassa olevista lähteistä sekä kansainvälisistä ja kansallisista kokemuksista tai laadittu niiden perusteella. Niistä voidaan mainita vuoden 1974 SOLAS-yleissopimus, Kansainvälisen merenkulkujärjestön meneillään oleva työ, Ruotsin kansallinen lainsäädäntö sekä Naton ANEP 77 standardiin perustuva säännöstö. Samoja lähteitä käytettiin soveltuvin osin myös käsiteltävien uhkien ja niitä vastaavien toiminnallisten vaatimusten määrittämisessä. Toiminnallisten vaatimusten sanamuodot on viimeistelty yhteistyössä asiantuntijoiden kanssa, kuten esitetään liitteenä olevassa komission yksiköiden valmisteluasiakirjassa. Jos näkemyksissä oli eroja, otettiin huomioon asiantuntijoiden enemmistön kannattama ratkaisu.
            
            
               Pieniä matkustaja-aluksia koskevien ohjeiden sanamuoto on pyritty laatimaan siten, ettei niissä käytetä laadullisia käsitteitä tai esitetä yksittäisiä teknisiä ratkaisuja, jotta ohjeet eivät olisi tulkinnanvaraisia ja estäisi innovointia. 
            
            
         
         
            
            
               2018/0159 (NLE)
            
            
               Ehdotus
            
            
               NEUVOSTON SUOSITUS
            
            
               alle 24 metrin pituisten matkustaja-alusten turvallisuustavoitteista ja toiminnallisista vaatimuksista
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 292 artiklan ja 100 artiklan 2 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)
                     Euroopan parlamentin ja neuvoston direktiivissä (EU) 2017/2108
                  8
               , joka annettiin 15 päivänä marraskuuta 2017, jätettiin alle 24 metrin pituiset teräksestä tai vastaavasta materiaalista tehdyt matkustaja-alukset, jäljempänä ’pienet matkustaja-alukset’, Euroopan parlamentin ja neuvoston direktiivin 2009/45/EY
                  9
                soveltamisalan ulkopuolelle sääntelyn toimivuutta ja tuloksellisuutta koskevaan ohjelmaan (REFIT) perustuneessa EU:n matkustaja-alusten turvallisuutta koskevan lainsäädännön toimivuustarkastuksessa
                  10
                annettujen suositusten perusteella. Tätä muutosta sovelletaan 21 päivästä joulukuuta 2019.
            
            
               (2)
                     Toimivuustarkastuksessa ilmeni, että direktiivissä 2009/45/EY säädettyjen, ihmishengen turvallisuudesta merellä vuonna 1974 tehtyyn kansainväliseen yleissopimukseen (nk. vuoden 1974 SOLAS-yleissopimus) perustuvien normatiivisten vaatimusten soveltaminen pieniin matkustaja-aluksiin on osoittautunut vaikeaksi. Koska erityisiä turvallisuusongelmia ei esiinny eikä direktiivissä 2009/45/EY säädetä asiankuuluvista vaatimuksista alle 24 metrin pituisille aluksille, kyseiset alukset on jätetty edellä mainitun direktiivin soveltamisalan ulkopuolelle. 
            
            
               (3)
                     Pienet matkustaja-alukset rakennetaan pääasiassa muista materiaaleista kuin teräksestä, ja suurimmalle osalle näistä aluksista on jo myönnetty todistuskirjat kansallisen lainsäädännön mukaisesti. Jäsenvaltiot soveltavat eri lähestymistapoja pienten matkustaja-alusten turvallisuuden sääntelyyn, minkä johdosta niiden turvallisuussäännöt ja standardit eroavat toisistaan. Tämä on suuri haaste erityisesti unionin pienille laivanvarustajille, jotka tukeutuvat hankinnoissaan käytettyjen pienten matkustaja-alusten markkinoihin. Tämän vahvistivat myös avoimen kuulemisen tulokset; suurin osa vastaajista oli mikroyrityksiä tai pieniä yrityksiä. Kuulemisen perusteella yhtenäisempi lähestymistapa pienten matkustaja-alusten turvallisuussääntöihin voisi vaikuttaa myönteisesti tämän alan sisämarkkinoiden toimintaan. 
            
            
               (4)
                     Huviveneiden sisämarkkinat perustettiin Euroopan parlamentin ja neuvoston direktiivillä 94/25/EY
                  11
               , jolla yhdenmukaistettiin huviveneiden turvallisuusominaisuuksia kaikissa jäsenvaltioissa ja poistettiin siten jäsenvaltioiden välisiä huviveneiden kaupan esteitä. Näin ei ole tehty pienten matkustaja-alusten osalta. 
            
            
               (5)
                     Toimivuustarkastuksessa suositeltiin suorituskykyvaatimuksiin perustuvaa kehystä ainoana oikeasuhteisena lähestymistapana, joka voisi tuoda lisäarvoa EU:n tasolla. Tällainen lähestymistapa mahdollistaisi paikallisiin olosuhteisiin perustuvien mukautusten tekemisen tarvittaessa ja edistäisi innovatiivista suunnittelua edellyttäen, että turvallisuustasoa koskevien vaatimusten täyttyminen todennetaan. Se ilmentäisi normatiivista sääntelykehystä paremmin pienten matkustaja-alusten mallien, materiaalien ja liikennöintitapojen moninaisuutta sekä sitä, että jäsenvaltioilla on parhaat edellytykset arvioida pienten matkustaja-alusten navigointiin liittyviä paikallisia rajoitteita, kuten etäisyys rannikosta tai satamasta ja sääolosuhteet.
            
            
               (6)
                     Tämän suosituksen liitteessä esitetyissä turvallisuustavoitteissa ja toiminnallisissa vaatimuksissa lähtökohtana on edellä mainittu suorituskykyvaatimuksiin perustuva kehys, minkä lisäksi niissä on huomioitu kansainvälisellä tasolla, unionin tasolla ja kansallisella tasolla saadut kokemukset. Ne on laadittu yhteistyössä jäsenvaltioiden asiantuntijoiden ja sidosryhmien kanssa, ja jos jäsenvaltiot päättävät noudattaa niitä ja niitä kehitetään edelleen, kyseisiä aluksia kotimaanmatkoilla unionin vesillä käyttävät matkustajat voivat pitää niitä viitenormistona. Ne voivat myös helpottaa unionin valmistajien ja liikennöijien pääsyä laajemmille unionin markkinoille. 
            
            
               (7)
                     Tämä suositus sisältää turvallisuustavoitteita ja toiminnallisia vaatimuksia, jotka on mukautettu paremmin pienten matkustaja-alusten tarpeisiin. Jäsenvaltioita olisikin kehotettava noudattamaan tämän suosituksen liitteessä esitettyjä turvallisuustavoitteita ja toiminnallisia vaatimuksia, jotta pieniin matkustaja-aluksiin sovellettavien turvallisuussääntöjen osalta saavutettaisiin yhtenäisempi lähestymistapa.
            
            
            
               ON ANTANUT TÄMÄN SUOSITUKSEN:1.Jäsenvaltioita kehotetaan edistämään yhtenäisempien turvallisuussääntöjen soveltamista sellaisiin alle 24 metrin pituisiin matkustaja-aluksiin, jäljempänä ’pienet matkustaja-alukset’, jotka liikennöivät kotimaanmatkoilla unionin vesillä ja jotka eivät ole direktiivin 2013/53/EU 3 artiklan 2 kohdassa tarkoitettuja huviveneitä tai direktiivin 2009/45/EY, sellaisena kuin se on muutettuna direktiivillä (EU) 2017/2108, jota sovelletaan 21 päivästä joulukuuta 2019 alkaen, 3 artiklan 1 kohdan soveltamisalaan kuuluvia matkustaja-aluksia. 
            
            
               2.Tätä varten suositellaan, että 21 päivästä joulukuuta 2019 alkaen jäsenvaltiot
            
            
               (a)noudattavat soveltuvin osin pieniä matkustaja-aluksia koskevia turvallisuustavoitteita ja toiminnallisia vaatimuksia, jotka esitetään liitteessä;
            
         
         
            
               tukevat edellä a alakohdassa tarkoitettujen tavoitteiden ja vaatimusten kehittämistä edelleen suorituskykyyn perustuvan kehyksen mukaisesti, mukaan lukien tavoitteiden ja vaatimusten täyttymisen todentamisessa ja täytäntöönpanossa sovellettavien vaihtoehtoisten tapojen määrittäminen ja arviointi;
            
            
               kannustavat sidosryhmiä osallistumaan tähän prosessiin.
            
            
               3.Tämä suositus ei vaikuta jäsenvaltioiden oikeuteen määrittää itse 1 kohdassa tarkoitettuihin pieniin matkustaja-aluksiin sovellettavia turvallisuussääntöjä.
            
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                  
                        Euroopan parlamentin ja neuvoston direktiivi (EU) 2017/2108, annettu 15 päivänä marraskuuta 2017, matkustaja-alusten turvallisuussäännöistä ja määräyksistä annetun direktiivin 2009/45/EY muuttamisesta (EUVL L 315, 30.11.2017, s. 40–51).
                  
               
               
                  
                     (2)
                  
                  
                        COM(2015) 508.
                  
               
               
                  
                     (3)
                  
                  
                        Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle ”EU:n meriliikennepolitiikka vuoteen 2018 saakka: strategiset tavoitteet ja suositukset” (KOM(2009) 8 lopullinen).
                  
               
               
                  
                     (4)
                  
                  
                        Ohjeiden alkuperäinen työnimi oli "Small Craft Code" (pienaluksia koskeva säännöstö).
                  
               
               
                  
                     (5)
                  
                  
                        Kuulemista käsittelevä verkkosivu: 
                     https://ec.europa.eu/info/consultations/targeted-consultation-safety-goals-and-functional-requirements-small-passenger-ships_fi
                      
                  
               
               
                  
                     (6)
                  
                  
                        Ks. SWD(2015) 197 final.
                  
               
               
                  
                     (7)
                  
                  
                        Tractebel, 2015, "Support Study for the Fitness Check (FC) – Evaluation of Passenger Ship Safety Legislation" (toimivuustarkastuksen tueksi teetetty tutkimus – matkustaja-alusten turvallisuutta koskevan lainsäädännön arviointi), julkaistu EU-bookshopissa: 
                     https://publications.europa.eu/fi/web/general-publications/publications
                      
                  
               
               
                  
                     (8)
                  
                  
                        Euroopan parlamentin ja neuvoston direktiivi (EU) 2017/2108, annettu 15 päivänä marraskuuta 2017, matkustaja-alusten turvallisuussäännöistä ja määräyksistä annetun direktiivin 2009/45/EY muuttamisesta (EUVL L 315, 30.11.2017, s. 40).
                  
               
               
                  
                     (9)
                  
                  
                        Euroopan parlamentin ja neuvoston direktiivi 2009/45/EY, annettu 6 päivänä toukokuuta 2009, matkustaja-alusten turvallisuussäännöistä ja määräyksistä (EUVL L 163, 25.6.2009, s. 1).
                  
               
               
                  
                     (10)
                  
                  
                        COM(2015) 508.
                  
               
               
                  
                     (11)
                  
                  
                        Tämä direktiivi on kumottu ja korvattu huviveneistä ja vesiskoottereista 20 päivänä marraskuuta 2013 annetulla Euroopan parlamentin ja neuvoston direktiivillä 2013/53/EU (EUVL L 354, 28.12.2013, s. 90).
                  
               
            
      
    ---documentbreak--- 
      
         
               EUROOPAN KOMISSIO
            Bryssel 23.5.2018
            COM(2018) 314 final
            LIITE
            asiakirjaan
            Ehdotus neuvoston suositukseksi
            alle 24 metrin pituisten matkustaja-alusten turvallisuustavoitteista ja toiminnallisista vaatimuksistaPieniä matkustaja-aluksia koskevat ohjeet
            {SWD(2018) 238 final}
            
               
         
         
            
               LIITE
            
            
            
               Pieniä matkustaja-aluksia koskevat ohjeet
            
            
               IYleiset määräykset
            
            
               I.1. Määritelmät
            
            
               Jollei toisin ilmoiteta, näissä ohjeissa sovelletaan direktiivissä 2009/45/EY annettuja määritelmiä. 
            
            
               Lisäksi näissä ohjeissa tarkoitetaan
            
            
               (a)’pelastautumisjärjestelmillä’ emoaluksesta riippumattomia järjestelmiä, joihin voidaan sijoittaa kaikki aluksella olevat henkilöt heidän suojelemisekseen henkeen tai terveyteen kohdistuvilta uhilta siinä tapauksessa, että alus on evakuoitava;
            
            
               (b)’evakuointiajalla’ aikaa, joka tarvitaan kaikkien aluksella olevien henkilöiden sijoittamiseksi pelastautumisjärjestelmiin. 
            
            
               I.2. Soveltamisala
            
            
               Näitä ohjeita sovelletaan alle 24 metrin pituisiin täyskannellisiin uusiin matkustaja-aluksiin, jotka liikennöivät kotimaanmatkoilla.
            
            
               Näitä ohjeita ei sovelleta matkustaja-aluksiin, jotka ovat 
            
            
               i)
                     sota- ja joukkojenkuljetusaluksia
            
            
               ii)
                     purjealuksia
            
            
               iii)
                     aluksia, jotka eivät kulje konevoimalla
            
            
               vii)
                     huvialuksia
            
            
               viii)
                     ainoastaan satama-alueilla liikennöiviä aluksia
            
            
               ix)
                     offshore-huoltoaluksia 
            
            
               x)
                     laivaveneitä
            
         
         
            
               xi) 
                     suurnopeusaluksia
            
            
               xii) 
                     perinnealuksia
            
            
               xiii) köysivetoisia lauttoja tai
            
            
               xiv) rakenteeltaan yksinkertaisia puisia aluksia. 
            
            
               I.3. Tavoitteet
            
            
               Ohjeiden päätavoitteet ovat seuraavat:
            
            
               (1)Aluksen ja sen järjestelmien suunnittelu, rakentaminen ja huoltaminen siten, että voidaan varmistaa turvallisuus merellä, estää ihmisten loukkaantuminen tai ihmishenkien menetys sekä välttää ympäristölle, erityisesti meriympäristölle, ja omaisuudelle aiheutuvat vahingot.
            
            
               (2)Tulipalojen torjunta, havaitseminen ja sammuttaminen ja niiden leviämisen rajoittaminen sekä keskeisten turvallisuusjärjestelmien toimivuuden varmistaminen tulipalon syttymishetkellä ja sen jälkeen.
            
            
               (3)Sellaisten riskien vähentäminen, joita tulipalosta aiheutuu ihmishengille, alukselle, aluksella kuljetettavalle rahdille ja ympäristölle. 
            
            
               (4)Ihmishenkien pelastaminen ja suojeleminen hätätilanteissa ja niiden jälkeen sekä aluksen mahdollisen evakuoinnin yhteydessä.
            
            
               (5)Tehokkaan viestinnän ja hätäkutsujen lähettämisen ja vastaanottamisen varmistaminen.
            
            
               (6)Turvallisen navigoinnin varmistaminen.
            
            
               I.4. Toimintaolosuhteet
            
            
               (1)Jokaiselle alukselle olisi määritettävä tarkoitetut toimintaolosuhteet (niitä koskevat parametrit ja rajoitukset) ja liikennöintirajat. Vaatimukset, jotka aluksen olisi täytettävä, olisi määritettävä näiden toimintaolosuhteiden perusteella.
            
            
               (2)Aluksen liikennöinnissä olisi noudatettava tarkoitettuja toimintaolosuhteita, jotka olisi eriteltävä aluksen virallisissa asiakirjoissa.
            
            
               I.5. Turvallisuudenhallintajärjestelmä
            
            
               Jokaisella aluksella pitäisi olla turvallisuudenhallintajärjestelmä, joka on mukautettu aluksen käyttötarkoitukseen. Turvallisuudenhallintajärjestelmän avulla olisi voitava varmistaa turvallisuus merellä, estää ihmisten loukkaantuminen tai ihmishenkien menetys sekä välttää ympäristölle, erityisesti meriympäristölle, ja omaisuudelle aiheutuvat vahingot.
            
            
               I.6. Rahtikuljetukset
            
            
               Jos kansallisessa lainsäädännössä sallitaan rahdin ja vaarallisten aineiden kuljettaminen näiden ohjeiden soveltamisalaan kuuluvilla matkustaja-aluksilla, olisi otettava huomioon seuraavat periaatteet:
            
            
               (1)Aluksilla kuljetettavaa rahtia olisi käsiteltävä siten, ettei siitä aiheudu vaaraa aluksella olevien henkilöiden eikä itse aluksen ja sen ympäristön turvallisuudelle.
            
         
         
            
               (2)Rahti olisi sijoitettava ja kiinnitettävä siten, että sen liikkumisriski kuljetuksen aikana on mahdollisimman pieni. Lastitilat, lastinkantajat ja lastinkiinnitysjärjestelmät olisi suunniteltava ja niitä olisi huollettava siten, että ne kestävät kuljetuksen aikaisen kiihdytyksen yhteydessä syntyvän voiman.
            
            
               (3)Vaaralliset aineet olisi kuljetettava siten, että aluksella olevien henkilöiden, aluksen ja sen ympäristön turvallisuus ei vaarannu ja ympäristövaikutukset voidaan minimoida.
            
            
               I.7. Tekninen innovointi
            
            
               Jos innovatiiviset ratkaisut aiheuttavat muita kuin näissä ohjeissa määriteltyjä uhkia, näiden uhkien torjumiseksi olisi toteutettava erityisiä toimenpiteitä.
            
            
               I.8. Aluksiin asennetut laivavarusteet
            
            
               Lukuun ottamatta unionin tuotteita koskevan yhdenmukaistamislainsäädännön soveltamisalaan kuuluvia aloja siltä osin kuin kyseistä lainsäädäntöä sovelletaan aluksiin asennettuihin laivavarusteisiin
                  1
               , näiden ohjeiden soveltamisalaan kuuluviin matkustaja-aluksiin asennettujen laivavarusteiden olisi täytettävä Euroopan parlamentin ja neuvoston direktiivissä 2014/90/EU
                  2
                säädetyt vaatimukset. Asianmukaisesti perustelluissa poikkeustilanteissa ja jos toimivaltaisen lippuvaltion hallinto sallii sellaisten varusteiden asentamisen, jotka eivät täytä edellä mainitun direktiivin vaatimuksia, olisi varmistettava, että kyseiset varusteet takaavat vastaavan turvallisuustason tarkoitetuissa toimintaolosuhteissa.
            
            
               
            
               II-1.Aluksen rakenne, vakavuus, hallinta ja käyttövoimajärjestelmät
            
            
               II-1.1.Rakenteen lujuus
            
            
               Toiminnalliset vaatimukset
            
            
               Aluksen rakenne olisi suunniteltava ja rakennettava ja sitä olisi huollettava siten, että rakenne on riittävän luja kestääkseen rasituksen ja paineen, jota alukseen kohdistuu tarkoitetuissa toimintaolosuhteissa.
            
            
               Käsiteltävät uhkat
            
            
               Rakenteiden pettäminen sen takia, ettei aluksen runkoa ole mitoitettu kestämään alukseen kohdistuvaa rasitusta ja painetta.
            
            
               Suorituskykyvaatimukset
            
            
               Rakenteen suunnittelussa, rakentamisessa ja huollossa olisi täytettävä hyväksytyn laitoksen luokittelua varten määrittämissä säännöissä annetut standardit tai vastaavat vaatimukset, jotka asetetaan lippuvaltion hallinnon Euroopan parlamentin ja neuvoston asetuksen (EY) N:o 391/2009
                  3
                mukaisesti soveltamissa säännöissä.
            
            
               II-1.2.Ankkurointi
            
            
               Toiminnalliset vaatimukset
            
            
               Aluksen olisi pysyttävä ankkuroituna merenpohjaan ilman, että tarvitaan käyttövoimaa.
            
            
               Käsiteltävät uhkat
            
            
               Hallinnan menettäminen – alus saattaa lähteä ajelehtimaan, mikä voi johtaa törmäykseen tai karilleajoon.
                  4
                
            
         
         
            
               Suorituskykyvaatimukset
            
            
               Aluksessa olisi oltava välineet, joilla alus voidaan pitää ankkuroituna merenpohjaan riippumatta siitä, onko tehoja ja/tai käyttövoimaa saatavilla.
            
            
               II-1.3.Kiinnitys
            
            
               Toiminnalliset vaatimukset
            
            
               Alus olisi voitava kiinnittää satamalaituriin tai muuhun kiinnityspaikkaan ja sen olisi pysyttävä kiinnitettynä ilman, että tarvitaan käyttövoimaa.
            
            
               Käsiteltävät uhkat
            
            
               ·Aluksen ajelehtiminen satamassa.
            
            
               ·Kiinnityslaitteiden rikkoutuminen.
            
            
               ·Alukseen nousevien ja siitä poistuvien henkilöiden turvallisuuteen liittyvät uhkat.
            
            
               Suorituskykyvaatimukset
            
            
               (a)Aluksessa olisi oltava välineet, joilla alus voidaan pitää ankkuroituna satamalaituriin tai muuhun kiinnityspaikkaan riippumatta siitä, onko tehoja ja/tai käyttövoimaa saatavilla vai ei.
            
            
               (b)Järjestelmän heikompien osien olisi kestettävä oletettu rasitus, jota niihin kohdistuu aluksen ollessa kiinnitettynä sivuttain.
            
            
               (c)Olisi varmistettava, että alus pysyy paikoillaan matkustajien noustessa alukseen tai poistuessa siitä.
            
            
               II-1.4.Hinausjärjestelmät
            
            
               Toiminnalliset vaatimukset
            
            
               Aluksessa olisi oltava laitteisto hinausta varten.
            
            
               Käsiteltävät uhkat
            
            
               Hallinnan menettäminen – aluksen on oltava hinattavissa siltä varalta, että sen käyttövoima ja/tai ohjaus lakkaa toimimasta.
            
            
               Suorituskykyvaatimukset
            
            
               Järjestelmän olisi kestettävä hinauksesta aiheutuva rasitus huonoimmissa mahdollisissa toimintaolosuhteissa.
            
         
         
            
               II-1.5.Säiliöt
            
            
               Toiminnalliset vaatimukset
            
            
               Säiliöjärjestelmät olisi suunniteltava ja nesteet varastoitava siten, ettei aluksella oleville henkilöille tai itse alukselle aiheudu vahinkoa.
            
            
               Käsiteltävät uhkat
            
            
               ·Säiliöissä olevien vaarallisten kaasujen pitoisuuden kasvaminen ja siitä seuraava räjähdys.
            
            
               ·Nestesäiliöiden vuotaminen.
            
            
               ·Säiliöiden ylipaineesta johtuvat rakennevauriot.
            
            
               ·Tehojen katoaminen: polttoaine- tai voiteluöljysäiliöihin pääsee vettä, minkä seurauksena käyttövoima- tai sähköjärjestelmät eivät toimi.
            
            
               Suorituskykyvaatimukset
            
            
               (a)Aluksella olisi oltava järjestelyt, joilla estetään säiliöissä olevien höyryjen syttyminen palamaan.
            
            
               (b)Sekä säiliöiden että luoksepääsemättömien tilojen nestetaso olisi voitava mitata. 
            
            
               (c)Aluksella olisi oltava järjestelyt ali- ja ylipaineen muodostumisen estämiseksi.
            
            
               (d)Sade- tai meriveden pääsy polttoaine- tai voiteluainesäiliöihin olisi voitava estää siinäkin tapauksessa, että ylipaineen muodostumisen tai höyryjen syttymisen estävät laitteet ovat rikki.
            
            
               (e)Säiliöön olisi päästävä tarvittaessa turvallisesti.
            
            
               II-1.6.Alukseen nouseminen ja aluksesta poistuminen
                  5
               
            
            
               Toiminnalliset vaatimukset
            
            
               Matkustajien ja miehistön olisi voitava nousta alukseen ja poistua siitä turvallisesti.
            
            
               Käsiteltävät uhkat
            
            
               ·Henkilövahingot alukseen noustaessa tai siitä poistuttaessa.
            
            
               ·Ajoneuvojen aiheuttamat henkilövahingot alukseen nousun tai siitä poistumisen yhteydessä.
            
         
         
            
               Suorituskykyvaatimukset
            
            
               (a)Aluksella olisi oltava välineet, joilla estetään matkustajien tai miehistön jäsenten loukkaantuminen alukseen noustaessa tai siitä poistuttaessa. Erityistä huomiota olisi kiinnitettävä riskiin, joka koskee putoamista aluksen ja satamalaiturin tai muun kiinnityspaikan väliin. 
            
            
               (b)Alukseen nousemisen ja siitä poistumisen aikana käytettävien siltojen lattiat eivät saisi olla liukkaita myöskään märkinä.
            
            
               (c)Jalankulkijoiden ja ajoneuvojen kulkureitit olisi pidettävä erillään.
            
            
               (d)Välineet, joita käytetään liikuntarajoitteisten matkustajien avustamisessa alukseen nousun ja siitä poistumisen yhteydessä, olisi suunniteltava kyseisten henkilöiden erityistarpeet huomioon ottaen. 
            
            
               II-1.7.Varalaita
            
            
               Toiminnalliset vaatimukset
            
            
               (1)Aluksen varalaidan ja keulan olisi oltava riittävän korkeat tarkoitettuja toimintaolosuhteita ajatellen, jotta voidaan
            
            
               1.1.varmistaa riittävä nostevara
            
            
               1.2.estää liiallinen veden tulo laidan yli.
            
            
               (2)Aluksen rakenteen lujuuden ja vakavuuden olisi oltava riittävät ottaen huomioon kyseiselle alukselle määritetyn varalaidan mahdollistaman syväyksen. 
            
            
               Käsiteltävät uhkat
            
            
               ·Aluksen uppoaminen tai kaatuminen.
            
            
               ·Ylikuormasta johtuvat rakennevauriot.
            
            
               Suorituskykyvaatimukset
            
            
               (a)Aluksella olisi oltava varalaita, joka tarkoitetuissa toimintaolosuhteissa
            
            
               a.1.varmistaa aluksen kellumisen ja riittävän nostevaran 
            
            
               a.2.estää sen, ettei liiallinen vedentulo laidan yli heikennä aluksen kelluvuutta, etenkin aluksen etuosassa.
            
            
               (b)Alukselle määritetyn varalaidan mahdollistama syväys (enimmäissyväys) olisi merkittävä siten, että ulkopuolinen tarkkailija voi havaita sen.
            
            
               (c)Syväys olisi merkittävä aluksen etu- ja peräosassa siten, että ulkopuolinen tarkkailija voi havaita sen.
            
         
         
            
               (d)Olisi varmistettava, että aluksen rakenteen lujuus ja vakavuus ovat riittävät alukselle määritetyn varalaidan (enimmäissyväys) sallimaan lastitilanteeseen nähden.
            
            
               II-1.8.Vakavuus
            
            
               Toiminnalliset vaatimukset
            
            
               (1)Aluksen olisi kestettävä kallistuminen, jotta voidaan estää aluksen kaatuminen häiriötilanteissa, sekä riittävästi varaenergiaa, jotta alus voidaan palauttaa pystyasentoon häiriön poistamisen jälkeen tarkoitetuissa toimintaolosuhteissa.
            
            
               (2)Mikäli johonkin rungon kanssa kosketuksissa olevaan vesitiiviiseen tilaan pääsee vuotamaan vettä, aluksen olisi säilytettävä kelluntakykynsä niin kauan, että kaikki aluksella olevat ihmiset on evakuoitu.
            
            
               Käsiteltävät uhkat
            
            
               ·Aluksen uppoaminen tai kaatuminen vahingoittumattomassa tilassa.
            
            
               ·Aluksen uppoaminen tai kaatuminen vahingoittuneena.
            
            
               Suorituskykyvaatimukset
            
            
               (a)Aluksen olisi sallitussa lastitilassa ja tarkoitetuissa toimintaolosuhteissa (aallonkorkeus ja tuulennopeus huomioon ottaen)
            
            
               a.1.kestettävä häiriötilanteen aiheuttama keinahtelu ja kallistuminen
            
            
               a.2.palattava häiriötilanteen aiheuttaman keinahduksen tai kallistumisen jälkeen pystyasentoon, kun häiriötilanne on ohi.
            
            
               (b)Mikäli johonkin rungon kanssa kosketuksissa olevaan vesitiiviiseen tilaan pääsee vuotamaan vettä, aluksen olisi säilytettävä kelluvuutensa ja riittävä vakavuus
            
            
               b.1.kallistuskulmassa, joka mahdollistaa III luvussa tarkoitettujen keskeisten pelastautumisjärjestelmien käyttöönoton
            
            
               b.2.kallistuskulmassa, joka mahdollistaa ihmisten liikkumisen aluksen päästä toiseen.
            
            
               (c)Laskettaessa tilaa, jossa alus säilyttää kelluvuutensa ja riittävän vakavuuden vahingoituttuaan, olisi otettava huomioon myös kallistusmomentit, jotka liittyvät matkustajien sijaintiin kyseisessä tilanteessa, pelastuslaitteiden käyttöönotto sekä sää- ja merenkäyntitilat. 
            
            
               II-1.9.Vesi- ja säätiiveys
            
            
               Toiminnalliset vaatimukset
            
            
               Alus olisi suunniteltava siten, että sen vesi- ja säätiiveys on riittävä suojaamaan alusta aallon iskuilta ja veden sisään pääsyltä tarkoitetuissa toimintaolosuhteissa, jotta aluksen kelluvuus ja vakavuus eivät vaarannu. 
            
            
               Käsiteltävät uhkat
            
         
         
            
               Aluksen uppoaminen tai kaatuminen sen seurauksena, että alukseen kerääntyy tahattomasti liikaa vettä. 
            
            
               Suorituskykyvaatimukset
            
            
               (a)Aluksen rajapintojen olisi oltava vesi- ja säätiiviit, jotta ne estävät veden kerääntymisen tiloihin, jotta aluksen suunnitellut vakaus- tai kelluvuusparametrit eivät vaarannu tarkoitetuissa toimintaolosuhteissa.
            
            
               (b)Kaikille aluksille olisi määritettävä taso, jonka alapuolella aluksen pitäisi olla vesitiivis tarkoitetuissa toimintaolosuhteissa, eli vesitiiveystaso.
            
            
               (c)Aluksen ulkopuolisten rakenteiden ja laitteiden olisi oltava säätiiviitä vesitiiveystason yläpuolella vähintään sitä seuraavaan kanteen tai tasoon asti.
            
            
               (d)Aluksen etuosassa olisi oltava vesitiiviit suojaukset, joilla suojataan aluksen muut osat mahdollisen törmäyksen seurauksilta. 
            
            
               (e)Aluksessa olisi oltava järjestelmä, jolla vesitiiviiseen tilaan kerääntynyt neste voidaan poistaa tarkoitetuissa toimintaolosuhteissa. Koneistotiloissa olisi oltava korkeasta vedentasosta varoittava laite.
            
            
               (f)Veden olisi päästävä vapaasti pois kaikilta säälle alttiilta kansilta.
            
            
               II-1.10.Aluksella olevien henkilöiden suojaaminen
            
            
               Toiminnalliset vaatimukset
            
            
               Kaikki alukseen asennettavat järjestelmät, laitteet tai välineet olisi suunniteltava ja asennettava siten, etteivät ne aiheuta vahinkoja aluksella oleville henkilöille.
            
            
               Käsiteltävät uhkat
            
            
               Aluksella oleviin henkilöihin kohdistuvat vahingot.
            
            
               Suorituskykyvaatimukset
            
            
               (a)Aluksella olevat henkilöt olisi suojattava 
            
            
               a.1.liikkuvilta osilta
            
            
               a.2.kuumilta osilta
            
            
               a.3.mahdollisen sähköiskun aiheuttavilta osilta
            
            
               a.4.liukkailta pinnoilta
            
            
               a.5.liialliselta melulta ja tärinältä 
            
         
         
            
               a.6.kuormituksen alaisilta osilta 
            
            
               a.7.myrkyllisiltä aineilta.
            
            
               (b)Aluksella olisi oltava järjestelmät, joilla estetään henkilöiden putoaminen laidan yli. 
            
            
               II-1.11.Käyttövoima ja ohjaus
            
            
               Toiminnalliset vaatimukset
            
            
               Aluksen kulkunopeutta ja suuntaa olisi voitava hallita tarkoitetuissa toimintaolosuhteissa sekä mahdollisissa vikatilanteissa.
            
            
               Käsiteltävät uhkat
            
            
               Alus ei ole hallittavissa käyttövoiman tai ohjattavuuden katoamisen seurauksena, mikä voi johtaa törmäykseen tai karilleajoon.
            
            
               Suorituskykyvaatimukset
            
            
               (a)Aluksella olisi oltava käyttövoimaa ja ohjauslaitteita koskevat varajärjestelmät ja mahdolliset lisälaitteet, joissa on huomioitu aluksen koko ja liikennöintialue.
            
            
               (b)Aluksen käyttökoneiston (joka voi olla esimerkiksi mekaaninen tai sähköinen) päätoimintoja, mukaan lukien nopeus ja työntösuunta, olisi voitava hallita komentosillalta tarkoitetuissa toimintaolosuhteissa riippumatta kallistuksen tai viippauksen asteesta.
            
            
               (c)Käyttövoiman tai ohjauksen vikatilasta varhaisessa vaiheessa varoittavien toiminnallisten indikaattorien olisi oltava komentosillan päällikön havaittavissa.
            
            
               (d)Komentosillalla ja miehitetyissä koneistotiloissa olisi oltava laitteet, jotka varoittavat valoin ja äänimerkein aluksen käyttövoiman tai ohjauksen menettämiseen mahdollisesti johtavista vikatiloista.
            
            
               (e)Kulkunopeutta ja ohjausta olisi voitava hallita paikallisesti.
            
            
               (f)Aluksessa olisi oltava laitteisto komentojen välittämiseksi komentosillalta käyttövoiman ja ohjauksen paikallisille valvontapaikoille.
            
            
               (g)Pääasiallinen käyttövoimajärjestelmä olisi voitava käynnistää ja sammuttaa ja sitä olisi voitava käyttää ilman ulkoisia voimanlähteitä aluksen ollessa kuolleessa tilassa. 
            
            
               (h)Aluksen nopeuden ja kulkusuunnan hallinnassa tarvittavan pää- ja apukoneiston suunnittelun, rakentamisen ja huollon olisi täytettävä hyväksytyn laitoksen luokittelua varten määrittämissä säännöissä annetut standardit tai vastaavat vaatimukset, jotka asetetaan lippuvaltion hallinnon asetuksen (EY) N:o 391/2009 mukaisesti soveltamissa säännöissä.
            
            
               II-1.12.Varavirtalaite
            
            
               Toiminnalliset vaatimukset
            
            
               Keskeisiin turvallisuusjärjestelmiin olisi saatava virtaa ainakin kahdesta, toisistaan riippumattomasta virtalaitteesta, joista toinen, eli varavirtalaite, on varattu yksinomaan keskeisille turvallisuusjärjestelmille.
            
         
         
            
               Käsiteltävät uhkat
            
            
               ·Keskeiset turvallisuusjärjestelmät eivät toimi, koska tehot katoavat.
            
            
               ·Varavirtalaitteiden käynnistäminen tai käyttö ei onnistu kuumuuden, kallistuksen tai viippauksen takia. 
            
            
               Suorituskykyvaatimukset
            
            
               (a)Varavirtalaitteen olisi mentävä päälle automaattisesti, jos keskeisten turvallisuusjärjestelmien muut virtalähteet lakkaavat toimimasta.
            
            
               (b)Varavirtalaite ja siihen liittyvä jakelujärjestelmä olisi sijoitettava alukseen siten, ettei järjestelmä vahingoitu, jos aluksella syttyy tulipalo, alukseen pääsee vettä tai alukselle sattuu joku muu onnettomuus ja keskeisten turvallisuusjärjestelmien muut virtalähteet vioittuvat.
            
            
               (c)Keskeiset turvallisuusjärjestelmät ovat seuraavat:
            
            
               c.1.vedenpoistolaitteisto
            
            
               c.2.palohälyttimet
            
            
               c.3.hätäpalopumppu ja tarvittaessa sprinklerijärjestelmät
            
            
               c.4.tarvittava viestintälaitteisto, jonka avulla voidaan varoittaa aluksella olevia henkilöitä, tehdä hälytys etsintä- ja pelastuspalveluille ja keskustella niiden kanssa sekä välittää aktiivisia signaaleja aluksen paikallistamiseksi 
            
            
               c.5.hälyttimet ja varoittimet
            
            
               c.6.navigointivalot ja tarvittava laitteisto navigointitoimintojen ylläpitämiseksi
            
            
               c.7.hätävalaistus ja tarvittava poistumistievalaistus 
            
            
               c.8.muut mahdolliset järjestelmät kaikkien aluksella olevien henkilöiden evakuoimiseksi.
            
            
               (d)Keskeisiä turvallisuusjärjestelmiä olisi voitava käyttää ainakin niin kauan kuin ulkoisen avun tai pelastajien tuloon odotetaan kuluvan aikaa.
            
            
               (e)Varavirtalaitteiden olisi
            
            
               e.1.toimittava tehokkaasti aluksen kallistumisesta ja viippauksesta huolimatta tarkoitetuissa toimintaolosuhteissa ja ennakoitavassa vahingoittuneessa tilassa 
            
            
               e.2.oltava käyttövalmiita lämpötilasta riippumatta tarkoitetuissa toimintaolosuhteissa. 
            
            
               (f)Varavirtalaitteiden ja niiden jakelujärjestelmien suunnittelun, rakentamisen ja huollon olisi täytettävä hyväksytyn laitoksen luokittelua varten määrittämissä säännöissä annetut standardit tai vastaavat vaatimukset, jotka asetetaan lippuvaltion hallinnon asetuksen (EY) N:o 391/2009 mukaisesti soveltamissa säännöissä.
            
         
         
            
            
               II-2Paloturvallisuus
            
            
               II-2.1.Syttyminen 
            
            
               Toiminnalliset vaatimukset
            
            
               (1)Palavien aineiden tai helposti syttyvien nesteiden, kaasujen ja höyryjen syttyminen olisi pyrittävä estämään.
            
            
               (2)Palavat aineet, helposti syttyvät nesteet sekä tilat, joihin saattaa kerääntyä helposti syttyviä kaasuja tai höyryjä, olisi määritettävä, samoin kuin mahdolliset sytytyslähteet, kuten käyttövoimakoneiston akut.
            
            
               Käsiteltävät uhkat
            
            
               Palavien aineiden tai helposti syttyvien nesteiden, kaasujen ja höyryjen syttyminen.
            
            
               Suorituskykyvaatimukset
            
            
               (a)Aluksella olisi oltava välineet helposti syttyvien nesteiden vuotojen estämiseksi ja hallitsemiseksi.
            
            
               (b)Aluksella olisi oltava laitteet helposti syttyvien kaasujen ja höyryjen kerääntymisen rajoittamiseksi.
            
            
               (c)Sytytyslähteet olisi pidettävä erillään palavista aineista sekä helposti syttyvistä nesteistä ja kaasuista.
            
            
               (d)Helposti syttyvät nesteet ja kaasut olisi säilytettävä niille varatuissa tiloissa.
            
            
               (e)Käytettäessä polttoainetta, jonka leimahduspiste on alle 60 celsiusastetta, olisi otettava käyttöön täydentäviä turvallisuustoimenpiteitä, kuten kaasua tai muuta matalan leimahduspisteen polttoainetta käyttäviä aluksia koskevan kansainvälisen turvallisuussäännöstön (nk. IGF-säännöstö) noudattaminen.
            
            
               II-2.2.Palon leviäminen
            
            
               Toiminnalliset vaatimukset
            
            
               (1)Aluksella olisi oltava hallintalaitteet kaikkien suljettujen tilojen ilmantulon sääntelyä varten.
            
            
               (2)Aluksella olisi oltava hallintalaitteet helposti syttyvien nesteiden virtauksen katkaisemiseksi. 
            
            
               (3)Aluksen eri tiloille olisi määritettävä palokuorman yläraja. 
            
            
               Käsiteltävät uhkat
            
         
         
            
               Palon leviäminen.
            
            
               Suorituskykyvaatimukset
            
            
               (a)Korkean paloriskin ja erityistä palontorjuntaa edellyttävien tilojen ilmanvaihtokanavat pitäisi voida sulkea kyseisen tilan ulkopuolelta käsin. 
            
            
               (b)Koneellinen ilmanvaihto olisi voitava sulkea sen tilan ulkopuolelta käsin, johon kyseinen ilmanvaihtolaite on asennettu.
            
            
               (c)Majoitustilojen ilmanvaihto olisi pidettävä erillään korkean paloriskin tilojen ilmanvaihdosta.
            
            
               (d)Aluksella olisi oltava hallintalaitteet, jotka mahdollistavat helposti syttyviä nesteitä käyttävien järjestelmien, kuten polttoainepumppujen, voiteluöljypumppujen, lämmitysöljypumppujen ja öljynerottimien (öljynpuhdistimien), sammuttamisen.
            
            
               (e)Seuraavien näkyvien pintojen palonlevittämiskyvyn olisi oltava heikko:
            
            
               e.1.poistumisreittien varrella olevat käytävät ja portaikot
            
            
               e.2.majoitustilojen, palvelutilojen ja valvonta-asemien katot ja verhous.
            
            
               (f)Alukseen mahdollisesti sijoitettujen palavien aineiden lämpöarvolle olisi määritettävä raja. Kyseinen raja riippuu aluksen rakennusmateriaalista, mutta sen ei pitäisi missään tapauksessa olla yli 45 MJ/m2.
            
            
               (g)Kunkin tilan palokuorman enimmäismäärä olisi määritettävä IMOn suosituksen MSC.1/Circ. 1003 tai muun vastaavan standardin mukaisesti.
            
            
               II-2.3.Savuntuotanto ja myrkyllisyys
            
            
               Toiminnalliset vaatimukset
            
            
               Pinnoitteiden ja muiden materiaalien palaessa syntyvien savujen ja myrkyllisten aineiden määrää olisi rajoitettava.
            
            
               Käsiteltävät uhkat
            
            
               Ihmisten käyttämissä tiloissa syttyvän palon yhteydessä syntyvistä savuista ja myrkyllisistä aineista aiheutuva hengenvaara.
            
            
               Suorituskykyvaatimukset
            
            
               (a)Sisätilojen näkyvissä pinnoissa käytettävien maalien, lakkojen ja muiden pinnoitteiden olisi oltava sellaisia, että ne eivät kehitä liiallisessa määrin savua ja myrkyllisiä aineita. 
            
            
               (b)Majoitus- ja palvelutiloissa sekä valvonta-asemilla mahdollisesti käytettävän kansimassan olisi oltava tehty hyväksytystä materiaalista, jonka ei pitäisi kehittää savua tai myrkkyjä tai aiheuttaa räjähdysvaaraa korkeissa lämpötiloissa. 
            
            
               II-2.4.Paloilmoitin ja varoitin
            
         
         
            
               Toiminnalliset vaatimukset
            
            
               Kiinteiden paloilmoittimien ja varoittimien asentamisessa olisi huomioitava tilan luonne sekä palon leviämisen ja savun ja palokaasujen muodostumisen mahdollisuus. 
            
            
               Käsiteltävät uhkat
            
            
               Aluksella syttyvää paloa ei havaita niin ajoissa, että palo on vielä sammutettavissa ja/tai alukselta voidaan poistua turvallisesti.
            
            
               Suorituskykyvaatimukset
            
            
               (a)Korkean paloriskin tiloissa sekä erityistä palontorjuntaa edellyttävissä tiloissa olisi oltava II-2.5 kohdan a alakohdan mukaiset paloilmoittimet. 
            
            
               (b)Tulipalon sattuessa paloilmoittimien olisi annettava hälytys komentosillalla. Hälytykseen olisi liityttävä äänimerkki.
            
            
               (c)Jos äänimerkkiä ei havaita komentosillalla kohtuullisessa ajassa, sen pitäisi kuulua myös kaikissa sellaisissa tiloissa, joihin miehistöllä on pääsy.
            
            
               (d)Äänimerkin olisi oltava riittävän kuuluva aluksen normaalin toiminnan äänitasoon verrattuna, jotta miehistö voi havaita sen.
            
            
               (e)Lisäksi olisi voitava määrittää, missä tilassa palo on syttynyt.
            
            
               II-2.5.Rakenteellinen palontorjunta 
            
            
               Toiminnalliset vaatimukset
            
            
               (1)Palo olisi rajattava tilaan, jossa se on syttynyt, jotta sen sammuttamiseen ja/tai kaikkien aluksella olevien henkilöiden evakuointiin on riittävästi aikaa. 
            
            
               (2)Jokainen alus olisi jaettava osiin kuumuutta kestävillä ja rakenteellisilla rajapinnoilla. 
            
            
               Käsiteltävät uhkat
            
            
               Henkilöiden loukkaantuminen palossa ennen kuin heidät saadaan pelastautumisjärjestelmiin.
            
            
               Suorituskykyvaatimukset
            
            
               (a)Aluksen tilat olisi luokiteltava seuraavasti:
            
            
               a.1.Korkean paloriskin tilat, kuten
            
            
               ·polttomoottorikoneistojen tilat
            
         
         
            
               ·ro-ro-tilat
            
            
               ·helposti syttyvien nesteiden säilytystilat
            
            
               ·tietyt suurkapasiteettisten sähköakkujen tilat.
            
            
               a.2.Erityistä palontorjuntaa edellyttävät tilat, kuten 
            
            
               ·poistumisreitit, mukaan lukien portaikot ja käytävät
            
            
               ·valvonta-asemat
            
            
               ·majoitustilat
            
            
               ·kokoontumis- ja pelastusasemat
            
            
               ·käyttövoima- ja ohjauskoneistojen tilat 
            
            
               ·sähköenergian muuntamis- ja jakelulaitteille sekä varastointilaitteille (akuille) tarkoitetut tilat. 
            
            
               (b)Korkean paloriskin tilojen ja erityistä palontorjuntaa edellyttävien tilojen välissä olisi oltava kuumuutta kestävä rajapinta rakenteellista palontorjuntaa varten.
            
            
               (c)Kuumuutta kestävään rajapintaan perustuvalla rakenteellisella palontorjunnalla olisi yleisen säännön mukaan voitava estää liekkien ja savun leviäminen palotilasta 60 minuutin ajan. Tätä aikaa voidaan lyhentää II-2.6 kohdan mukaisesti lasketun evakuointiajan perusteella, mutta sen ei pitäisi missään tapauksessa olla vähemmän kuin 30 minuuttia.
            
            
               (d)Teräksestä valmistettujen kuumuutta kestävien rajapintojen keskilämpötila ei saisi nousta palamattomalla puolella enempää kuin 140 °C alkulämpötilaa korkeammaksi eikä lämpötila saisi nousta missään yksittäisessä kohdassa, liitokset mukaan lukien, enempää kuin 180 °C alkulämpötilaa korkeammaksi rakenteelliseen palontorjuntaan liittyvänä palonkestoaikana vakiotestin perusteella laskettuna.
            
            
               (e)Mikäli kuumuutta kestävissä rajapinnoissa käytetään muita materiaaleja kuin terästä, eristyksen olisi oltava sellainen, ettei rakenteen sisäosan lämpötila nouse niin korkeaksi, että se menettää rakenteelliset ominaisuutensa rakenteelliseen palontorjuntaan liittyvänä palonkestoaikana. Esimerkiksi alumiinilla tämä lämpötila on 200 oC. 
            
            
               (f)Muissa kuin teräksestä rakennetuissa aluksissa kaikkien runkoon kosketuksissa olevien korkean paloriskin tilojen rajapintojen olisi kestettävä kuumuutta.
            
            
               (g)Ilmanvaihtokanavien palontorjunnan olisi vastattava tasoltaan sen tilan palontorjuntaa, johon ilmanvaihtokanava on asennettu. 
            
            
               II-2.6.Evakuointiaika
            
            
               Toiminnalliset vaatimukset
            
            
               Kullekin alukselle olisi laskettava evakuointiaika
                  6
                ja/tai se olisi osoitettava aluksessa.
            
            
               Käsiteltävät uhkat
            
         
         
            
               Kuolemantapaukset tai henkilöiden loukkaantuminen aluksen evakuointia edellyttävien hätätilanteiden yhteydessä.
            
            
               Suorituskykyvaatimukset
            
            
               (a)Evakuointiaika on määritettävä olettaen, että kaikki poistumisreitit ovat käytettävissä.
            
            
               (b)Evakuointiaika ilmaistaan minuuteissa, eikä se saisi ylittää seuraavaa arvoa:
            
            
               enimmäisaika = (palonkestoaika-7)/3
            
            
               Oheisessa kaavassa palonkestoaika on rakenteelliseen palontorjuntaan liittyvä palonkestoaika minuuteissa.
            
            
               II-2.7.Palontorjunta
            
            
               Toiminnalliset vaatimukset
            
            
               Palo olisi tukahdutettava ja sammutettava sen syttymistilassa.
            
            
               Käsiteltävät uhkat
            
            
               Palon leviäminen.
            
            
               Suorituskykyvaatimukset
            
            
               (a)Aluksen ominaisuuksiin nähden riittävällä paineella ja teholla varustetun vesisuihkun olisi yllettävä aluksen kaikkiin tiloihin, joihin ihmisillä on pääsy, sekä avokansille. 
            
            
               (b)Aluksella olisi oltava vähintään kaksi vesikäyttöistä palopumppua, joista toinen saa tehonsa varavirtalaitteesta (hätäpalopumppu). 
            
            
               (c)Hätäpalopumppu ja sen imuputki olisi sijoitettava eri tilaan kuin muut palopumput ja eristettävä käyttökoneiston tiloista kuumuutta kestävällä rajapinnalla. 
            
            
               (d)Kaikissa korkean paloriskin tiloissa pitäisi olla kiinteä palontorjuntajärjestelmä.
            
            
               (e)Nukkumistiloissa pitäisi olla automaattiset sprinklerijärjestelmät.
            
            
               (f)Korkean paloriskin ja erityistä palontorjuntaa edellyttävien tilojen oviaukkojen läheisyyteen olisi asennettava käsisammuttimet.
            
            
               (g)Kiinteissä tai kannettavissa palontorjuntajärjestelmissä olisi käytettävä laitteita, jotka
            
            
               g.1.soveltuvat sellaiseen paloon, joka suojatussa tilassa todennäköisimmin syttyy 
            
         
         
            
               g.2.eivät aiheuta vahinkoa ihmisten terveydelle, paitsi silloin, jos käytössä on 
            
            
               ·laitteet sen varmistamiseksi, että tila voidaan sulkea kokonaan ja kaikki aukot voidaan sulkea tilan ulkopuolelta sekä 
            
            
               ·järjestelmä, jolla voidaan varmistaa ennen palontorjuntatoimien aloittamista, ettei tilassa ole ihmisiä.
            
            
               II-2.8.Poistumisreitit 
            
            
               Toiminnalliset vaatimukset
            
            
               Aluksella olevien henkilöiden olisi päästävä pelastautumisjärjestelmiin helppopääsyisten poistumisreittien kautta. Poistumisreitit on merkittävä selvästi, niillä ei saa olla esteitä ja ne on suojattava palolta ja veden tulvimiselta.
            
            
               Käsiteltävät uhkat
            
            
               Aluksella olevat henkilöt eivät pääse pois aluksesta evakuointitilanteessa.
            
            
               Suorituskykyvaatimukset
            
            
               (a)Aluksella olisi oltava vähintään kaksi poistumisreittiä kustakin tavanomaisesti käytössä olevasta tilasta. Poistumisreittien olisi johdettava pelastusasemille.
            
            
               (b)Kumpikin poistumisreitti olisi järjestettävä siten, etteivät ne ole mahdollisen palon syttyessä tukittuina.
            
            
               (c)Poistumisreitit olisi 
            
            
               c.1. varustettava kädensijoilla
            
            
               c.2. pidettävä vapaina 
            
            
               c.3. merkittävä selvästi opastein, jotka näkyvät näkyvyyden ollessa huono 
            
            
               c.4.valaistava hyödyntämällä kahta eri virtalähdettä, joista toinen on varavirtalähde sekä
            
            
               c.5.suunniteltava riittävän leveiksi, jotta aluksella olevat henkilöt pääsevät liikkumaan niissä; myös turvalaitteita käyttävien, kantopaareilla kuljetettavien sekä vammaisten henkilöiden kulku olisi turvattava. 
            
            
               (d)Jokaisessa hytissä ja yleisissä tiloissa olisi oltava kartta, johon on merkitty poistumisreitit. 
               
            
               IIIHengenpelastuslaitteet ja järjestelyt
            
            
               III.1.Hengenpelastuslaitteiden yleinen käyttövalmius
            
         
         
            
               Toiminnalliset vaatimukset 
            
            
               Kaikkien hengenpelastuslaitteiden olisi oltava jatkuvasti käyttövalmiina riippumatta aluksen virransyötöstä tarkoitetuissa toimintaolosuhteissa.
            
            
               Käsiteltävät uhkat
            
            
               ·Aluksella oleviin henkilöihin kohdistuvat vahingot normaalin toiminnan, koulutuksen, huollon tai hätätilanteen yhteydessä.
            
            
               ·Häiriöt tai viivästykset hengenpelastuslaitteiden käytössä joko todellisessa hätätilanteessa tai koulutuksen tai harjoituksen yhteydessä.
            
            
               Suorituskykyvaatimukset
            
            
               Hengenpelastuslaitteiden olisi
            
            
               (a)oltava helposti saatavilla
            
            
               (b)sijaittava esteettömissä ja lukitsemattomissa paikoissa
            
            
               (c)toimittava ja oltava käytettävissä aluksen virransyötöstä riippumatta
            
            
               (d)oltava jatkuvasti käyttövalmiina
            
            
               (e)toimittava tarkoitetuissa toimintaolosuhteissa sekä
            
            
               (f)toimittava aluksen kallistumisesta ja viippauksesta huolimatta tarkoitetuissa toimintaolosuhteissa ja ennakoitavassa vahingoittuneessa tilassa.
            
            
               III.2.Tiedottaminen hätätilanteessa 
            
            
               Toiminnalliset vaatimukset 
            
            
               Kaikkien aluksella olevien henkilöiden on saatava hätätilanteessa helposti tietoa ja ohjeita heille osoitetuista hengenpelastuslaitteista.
            
            
               Käsiteltävät uhkat
            
            
               Matkustajat eivät saa asianmukaisesti tietoa ja ohjeita hätätilannemenetelmistä, mikä voi aiheuttaa turhia viivästyksiä, hämmennystä tai paniikkia.
            
            
               Suorituskykyvaatimukset
            
            
               (a)Kaikille aluksella oleville henkilöille tarkoitetut tiedot ja ohjeet olisi
            
         
         
            
               a.1.esitettävä helposti ymmärrettävässä muodossa (tyylin ja kielen osalta) sekä
            
            
               a.2.kiinnitettävä näkyvästi eri puolille alusta.
            
            
               (b)Hätätilannemenetelmiä sekä pelastuslaitteiden sijaintia ja käyttöä koskevissa tiedoissa ja ohjeissa olisi ilmaistava vähintään
            
            
               b.1.reitit kokoontumisasemille 
            
            
               b.2.hengenpelastuslaitteiden sijainti sekä 
            
            
               b.3.hengenpelastuslaitteiden toiminta ja käyttö. 
            
            
               (c)Hengenpelastuslaitteita koskevat ohjeet olisi voitava lukea ja ymmärtää myös näkyvyyden ollessa huono (esim. hätävalaistuksessa), ja hengenpelastuslaitteiden säilytyspaikat olisi merkittävä selkeästi. 
            
            
               III.3.Viestintä 
            
            
               Toiminnalliset vaatimukset 
            
            
               (1)Aluksella olisi oltava laitteisto etsintä- ja pelastuspalvelun varoittamiseksi ja opastamiseksi aluksen ja pelastautumisjärjestelmien sijaintipaikkaan.
            
            
               (2)Aluksella olisi oltava myös laitteet, joiden avulla aluksen päällikkö tai muu miehistön jäsen voi viestiä samanaikaisesti kaikkien aluksella olevien henkilöiden kanssa hätätilanteissa.
            
            
               (3)Aluksella olisi oltava laitteet, joiden avulla kaikkia aluksella olevia henkilöitä voidaan varoittaa hätätilanteista.
            
            
               Käsiteltävät uhkat
            
            
               ·Etsintä- ja pelastuspalvelulla on vaikeuksia löytää merellä oleva alus tai siihen liittyvä pelastautumisjärjestelmä hätätilanteessa.
            
            
               ·Miehistön jäsenten välillä ei kyetä varmistamaan tehokasta kaksisuuntaista viestintää poistumisen, evakuoinnin ja muiden pelastustoimien helpottamiseksi.
            
            
               ·Aluksella oleville henkilöille ei pystytä antamaan hätätilanteessa tietoa ja ohjeita tehokkaasti ja riittävän ajoissa. 
            
            
               ·Aluksella olevia henkilöitä ei onnistuta varoittamaan riittävän ajoissa hätätilanteesta.
            
            
               ·Viestintään liittyvät viivästykset ja organisointiongelmat.
            
            
               Suorituskykyvaatimukset
            
            
               (a)Aluksella olisi oltava käytössä seuraavat keinot, jotta etsintä- ja pelastuspalvelu voidaan ohjata aluksen ja pelastautumisjärjestelmien luokse:
            
         
         
            
               a.1.sähköinen signaali, jonka etsintä- ja pelastuspalvelu voi havaita automaattisesti ja etäisyyden päästä (mukaan lukien Galileon kaltaisten satelliittinavigointijärjestelmien välittämät signaalit)
            
            
               a.2.signaali, joka on nähtävissä lähietäisyydeltä sekä
            
            
               a.3.kannettava laitteisto pelastautumisjärjestelmien ja etsintä- ja pelastuspalvelun välistä viestintää varten.
            
            
               (b)Sisäisten viestintälaitteiden olisi
            
            
               b.1.mahdollistettava kaksisuuntainen viestintä miehistön jäsenten välillä riippumatta siitä, missä aluksen tilassa he ovat
            
            
               b.2.mahdollistettava jatkuvat tietoa ja ohjeita sisältävät kuulutukset kaikissa tiloissa, joihin ihmisillä on pääsy.
            
            
               (c)Aluksella olevien henkilöiden varoittamiseen tarkoitettujen laitteiden olisi
            
            
               c.1.mahdollistettava kuulutukset kaikissa tiloissa, joihin ihmisillä on pääsy sekä 
            
            
               c.2.sovelluttava sanalliseen viestintään aluksella.
            
            
               III.4.Evakuointi 
            
            
               Toiminnalliset vaatimukset 
            
            
               (1)Jokaisella laivalla olisi oltava kokoontumisasemat, joihin kaikki aluksella olevat henkilöt kerätään ennen kuin heidät siirretään pelastautumisjärjestelmiin.
            
            
               (2)Kaikki henkilöt olisi voitava siirtää kokoontumisasemalta pelastautumisjärjestelmään vahingoittumattomina ja kuivin jaloin, eli ilman, että heidän on oltava yhtään vedessä.
            
            
               (3)Aluksella olisi oltava välineet kaikkien henkilöiden pelastamiseksi evakuoinnin jälkeen.
            
            
               Käsiteltävät uhkat
            
            
               ·Pelastautumisjärjestelmät eivät ole tarkoituksenmukaisia, koska ne eivät joko riitä, sovellu tarkoitukseensa tai ole kaikkien aluksella olevien henkilöiden saatavilla.
            
            
               ·Matkustajia ei koota yhteen asianmukaisesti, mikä aiheuttaa viivästyksiä ja hämmennystä evakuointitilanteessa.
            
            
               ·Tietyt pelastautumisjärjestelmät eivät ehkä ole käytettävissä palon, veden tulvimisen tai muiden vahinkojen takia.
            
            
               ·Henkilöille ja/tai pelastautumisjärjestelmille aiheutuu vahinkoa pelastautumisjärjestelmän vesillelaskun yhteydessä. 
            
            
               ·Hukkuminen.
            
         
         
            
               ·Hypotermia.
            
            
               Suorituskykyvaatimukset
            
            
               (a)Jokaisella aluksella olisi oltava pelastautumisjärjestelmät, jotka on sijoitettu tasaisesti eri puolille alusta. Siinä tapauksessa, että jokin pelastautumisjärjestelmistä menetetään tai siitä tulee käyttökelvoton, pelastautumisjärjestelmien kapasiteetin on oltava riittävä, jotta jäljellä olevissa pelastautumisjärjestelmissä on tilaa sille kokonaishenkilömäärälle, joka aluksella on oikeus kuljettaa.
            
            
               (b)Pelastautumisjärjestelmien sijoittelun, käyttöönottojärjestelyjen ja kapasiteetin olisi oltava sellainen, että se kokonaishenkilömäärä, joka aluksella on oikeus kuljettaa, voidaan sijoittaa pelastautumisjärjestelmiin aluksen molemmilla puolilla
                  7
               .
            
            
               (c)Kokoontumisasemilla olisi oltava riittävästi tilaa kaikkien aluksella olevien henkilöiden keräämiseksi yhteen.
            
            
               (d)Yhdenkään henkilön ei pitäisi olettaa hyppäävän yli metrin korkeudesta päästäkseen pelastautumisjärjestelmään. Jos etäisyys on suurempi, aluksella pitäisi olla laite pelastautumisjärjestelmään pääsyn helpottamiseksi (esim. pelastusliukumäki tai pelastustikkaat).
            
            
               (e)Pelastautumisjärjestelmät olisi laskettava vesille estämättä tai häiritsemättä muiden rakenteiden, erityisesti potkurin, toimintaa. 
            
            
               (f)Jokaisessa aluksessa olisi oltava asianmukaiset kelluntavälineet kaikille aluksella oleville henkilöille.
            
            
               (g)Toimintaolosuhteista riippuen henkilöt olisi voitava suojata kylmältä asianmukaisesti.
            
            
               III.5.Pelastaminen
            
            
               Toiminnalliset vaatimukset 
            
            
               Aluksella olisi oltava välineet ihmisten nostamiseksi vedestä.
            
            
               Käsiteltävät uhkat
            
            
               Ihmisiä ei kyetä nostamaan vedestä tehokkaasti ja nopeasti, mikä voi heikentää pelastettavan terveydentilaa tai jopa johtaa tämän kuolemaan.
            
            
               Suorituskykyvaatimukset
            
            
               (a)Aluksella olisi oltava kelluntalaitteita, jotka voidaan heittää alukselta veden varassa olevalle henkilölle.
            
            
               (b)Joko aluksen tai pelastamiseen erikoistuneen yksikön olisi nostettava henkilö vedestä.
               
            
               IVRadioyhteydet
            
            
               Toiminnalliset vaatimukset
            
            
               (1)Alukselta olisi voitava lähettää ja sen olisi voitava vastaanottaa tärkeitä meriturvallisuuteen liittyviä tietoja.
            
         
         
            
               (2)Jokaisen aluksen olisi voitava lähettää ja vastaanottaa hätäkutsuja.
            
            
               (3)Aluksen olisi voitava viestiä ulkopuolisten, joko ilmassa tai vedessä olevien avustusyksiköiden kanssa etsintä- ja pelastusoperaation aikana.
            
            
               Käsiteltävät uhkat
            
            
               ·Tärkeiden meriturvallisuuteen liittyvien tietojen lähettäminen tai vastaanottaminen ei ole mahdollista.
            
            
               ·Ulkopuolisten yksiköiden kanssa ei voida viestiä hätätilanteessa.
            
            
               ·Alus ei pysty auttamaan lähistöllä olevia aluksia, jotka ovat merihädässä.
            
            
               Suorituskykyvaatimukset
            
            
               Jokaisen aluksen olisi voitava
            
            
               (a)lähettää hätäkutsuja rannikolle
            
            
               (b)vastaanottaa rannikolta tulevia hätäkutsuja
            
            
               (c)lähettää ja vastaanottaa alusten välisiä hätäkutsuja (esim. satelliittijärjestelmien kautta)
            
            
               (d)lähettää ja vastaanottaa viestejä, jotka liittyvät etsintä- ja pelastustoimien koordinointiin
            
            
               (e)lähettää ja vastaanottaa viestejä tapahtumapaikalla
            
            
               (f)lähettää ja vastaanottaa meriturvallisuuteen liittyviä tietoja
            
            
               (g)lähettää ja vastaanottaa radioviestejä maissa sijaitsevien radiojärjestelmien tai verkkojen kautta sekä
            
            
               (h)lähettää ja vastaanottaa komentosiltojen välisiä viestejä.
            
            
               
            
               VNavigointi
            
            
               Toiminnalliset vaatimukset
            
            
               Alus olisi suunniteltava, rakennettava, varustettava ja huollettava siten, että
            
         
         
            
               (1)sillä voidaan navigoida itsenäisesti merellä ja
            
            
               (2)kaikista merenkulkuun liittyvistä kiinteistä tai liikkuvista uhista voidaan varoittaa miehistöä. 
            
            
               Käsiteltävät uhkat
            
            
               ·Törmäykset ja karilleajot.
            
            
               ·Aluksen sijaintia ei voida varmistaa.
            
            
               Suorituskykyvaatimukset
            
            
               (a)On varmistettava, että saatavilla olisi yksityiskohtaista maantieteellistä tietoa siitä merialueesta, jolla alus liikennöi.
            
            
               (b)Aluksella olisi oltava järjestelmät, joiden avulla voidaan määrittää aluksen sijainti, kulkusuunta ja kulkunopeus (esim. Galileon kaltainen satelliittinavigointijärjestelmä).
            
            
               (c)Aluksella olisi oltava järjestelmät navigoinnin tukemiseksi ja törmäysten välttämiseksi (esim. Galileon kaltainen satelliittinavigointijärjestelmä).
            
            
               (d)Komentosilta olisi oltava suunniteltu siten, että komentosiltavahdilla on asianmukainen näkyvyys joka suuntaan.
            
            
               (e)Aluksella olisi oltava laitteet, joiden avulla voidaan määrittää potkurin pyörimissuunta ja tehon tarve sekä peräsimen asento aluksen pääkulkusuuntaan nähden.
            
            
               (f)Aluksella olisi oltava laitteet veden syvyyden määrittämiseksi.
            
            
               (g)Alus olisi voitava havaita lähistöllä olevista muista aluksista.
            
         
         
            
                  
                     (1)
                  
                        On syytä muistuttaa, että tiettyihin aluksiin asennettuihin laivavarusteisiin sovelletaan unionin tuoteturvallisuutta koskevaa yhdenmukaistamislainsäädäntöä, erityisesti radiolaitteiden asettamista saataville markkinoilla koskevan jäsenvaltioiden lainsäädännön yhdenmukaistamisesta ja direktiivin 1999/5/EY kumoamisesta 16 päivänä huhtikuuta 2014 annettua Euroopan parlamentin ja neuvoston direktiiviä 2014/53/EU (EUVL L 153, 22.5.2014, s. 62).
               
               
                  
                     (2)
                  
                        Euroopan parlamentin ja neuvoston direktiivi 2014/90/EU, annettu 23 päivänä heinäkuuta 2014, laivavarusteista ja neuvoston direktiivin 96/98/EY kumoamisesta (EUVL L 257, 28.8.2014, s. 146).
               
               
                  
                     (3)
                  
                        Euroopan parlamentin ja neuvoston asetus (EY) N:o 391/2009, annettu 23 päivänä huhtikuuta 2009, alusten tarkastamis- ja katsastamislaitoksia koskevista yhteisistä säännöistä ja standardeista (EUVL L 131, 28.5.2009, s. 11).
               
               
                  
                     (4)
                  
                        On tunnustettu tosiasia, ettei aluksen pysymistä paikallaan merenpohjaan ankkuroituna voida taata kaikissa tilanteissa. Tähän vaikuttavat monet tekijät, kuten merenpohjan tyyppi, meren syvyys ja ympäristöolosuhteet, mutta asianmukaisissa olosuhteissa ankkurointi voi vähentää aluksen ajelehtimista.
               
               
                  
                     (5)
                  
                        Nämä ohjeet eivät kata maista käsin käytettäviä järjestelmiä.
               
               
                  
                     (6)
                  
                        Laskennassa voidaan käyttää viitekohtana IMOn suosituksia MSC.1/Circ.1533 ja MSC.1/Circ.1166 sellaisina kuin ne ovat muutettuina.
               
               
                  
                     (7)
                  
                        Tämä ei välttämättä tarkoita, että aluksen kummallakin puolella on oltava täysi kapasiteetti. On mahdollista käyttää pelastautumisjärjestelmiä, jotka voidaan ottaa käyttöön jommaltakummalta puolelta alusta.